石澗
作者：王洋
朝代：宋

paragraphs: 帝令銀漢推餘澤，不與人間較刀尺。
剪綃爲練課天孫，濺溜成文照東壁。
我疑蒲城鬼神入，腳踏飛車翻霹靂。
怒當十倍縛王離，瓦震三軍開許歷。
仙翁題詩詩有史，畫史紛紛俱屈膝。
至今盛事隨山中，往往摩挲到金石。
歸來滿口說江湖，不學平生論感激。
乃知卷舒在虛懷，誰道今人不如昔。
有時坐我天姥下，但覺清風生羽翼。
長令淨洗五兵閑，回看萬事皆塵跡。